CELEX: 62017TN0834
Language: el
Date: 2017-12-29 00:00:00
Title: Υπόθεση T-834/17: Αγωγή της 29ης Δεκεμβρίου 2017 — United Parcel Service κατά Επιτροπής

26.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 72/41
            
         Αγωγή της 29ης Δεκεμβρίου 2017 — United Parcel Service κατά Επιτροπής
   (Υπόθεση T-834/17)
   (2018/C 072/52)
   Γλώσσα διαδικασίας: η αγγλική
   
      Διάδικοι
   
   
      Ενάγουσα: United Parcel Service, Inc. (Ατλάντα, Γεωργία, Ηνωμένες Πολιτείες) (εκπρόσωποι: A. Ryan, solicitor, F. Hoseinian και W. Knibbeler, δικηγόροι)
   
      Εναγομένη: Ευρωπαϊκή Επιτροπή
   
      Αιτήματα
   
   Η ενάγουσα ζητεί από το Γενικό Δικαστήριο:
   
               —
            
            
               να επιδικάσει στην UPS αποζημίωση ύψους 1 742 εκατομμυρίων ευρών, πλέον τόκων, για τις ζημία που υπέστη·
            
         
               —
            
            
               να επιδικάσει στην UPS αποζημίωση για τους φόρους που θα επιβληθούν επί της καταβληθησομένης χρηματικής αποζημιώσεως, βάσει του φορολογικού συντελεστή που θα ισχύει κατά την ημερομηνία εκδόσεως της αποφάσεως· και
            
         
               —
            
            
               να καταδικάσει την εναγομένη στα έξοδα της παρούσας διαδικασίας.
            
         
      Ισχυρισμοί και κύρια επιχειρήματα
   
   Η ενάγουσα ζητεί την καταβολή αποζημιώσεως σύμφωνα με το άρθρο 340 ΣΛΕΕ για τη ζημία που υπέστη λόγω της αποφάσεως της Επιτροπής C(2013) 431, Υπόθεση COMP/M.6570 UPS/TNT Express (στο εξής: απόφαση), η οποία ακυρώθηκε από το Γενικό Δικαστήριο με απόφαση της 7ης Μαρτίου 2017, στην υπόθεση T-194/13.
   Προς στήριξη της αγωγής της, η ενάγουσα υποστηρίζει ότι η απόφαση ενέχει σοβαρές παραβάσεις κανόνων δικαίου που αποσκοπούν στην απονομή δικαιωμάτων στην UPS. Κατά την ενάγουσα, κάθε παράβαση μεμονωμένα στήριζε την έκδοση της αποφάσεως και παρεμπόδιζε την ενάγουσα να αποκτήσει την TNT και να εξαργυρώσει τα οφέλη που συνδέονταν με την προταθείσα αυτή συναλλαγή.
   Η ενάγουσα υποστηρίζει ότι οι εν λόγω παραβάσεις συνιστούν κατάφωρη παράβαση των κανόνων δικαίου σχετικά με (1) την ανάλυση της συγκεντρώσεως ως προς τις τιμές· (2) την ανάλυση της αποτελεσματικότητας· (3) την αξιολόγηση της ανταγωνιστικότητας της FedEx· και (4) την εκτίμηση ως προς την εγγύτητα του ανταγωνισμού που περιέχεται στην απόφαση.
   Κατά την ενάγουσα, οι παραβάσεις αυτές, από κοινού ή μεμονωμένα, συνιστούν τη βάση της ακυρωθείσας παράνομης αποφάσεως και θεμελιώνουν την ευθύνη της Ένωσης σύμφωνα με το άρθρο 340 ΣΛΕΕ.
   Περαιτέρω, η ενάγουσα υποστηρίζει ότι οι παραβάσεις αυτές είχαν ως αποτέλεσμα να υποστεί ζημία, δεδομένου ότι, αν δεν είχαν λάβει χώρα, η UPS θα είχε προβεί στην απόκτηση της TNT. Η ενάγουσα υποστηρίζει ότι εάν δεν είχε πραγματοποιηθεί κατά τρόπο εσφαλμένο η ανάλυση της συγκεντρώσεως ως προς τις τιμές, η ανάλυση της αποτελεσματικότητας, η αξιολόγηση της ανταγωνιστικότητας της FedEx και η εκτίμηση ως προς την εγγύτητα του ανταγωνισμού, η προταθείσα συναλλαγή δεν θα είχε απαγορευθεί από καμία συνετή και επιμελή διοίκηση.
   Ως εκ τούτου, η ενάγουσα υποστηρίζει ότι θα πρέπει να υπάρξει επαναφορά της, δια της καταβολής αποζημιώσεως σύμφωνα με το άρθρο 340 ΣΛΕΕ, στην κατάσταση στην οποία αυτή θα βρισκόταν αν η παράνομη απόφαση που ακυρώθηκε δεν είχε εκδοθεί.